בת"פ 30803-02-15 הורשע הנאשם בביצוע עבירות של תקיפה סתם, איומים והיזק לרכוש (ריבוי עבירות). לפי עובדות כתב האישום המתוקן באותו עניין, ביום 8.2.2015 בשעה 22:00, בבית אמו ואחותו בו שהה במסגרת תנאי שחרור בערובה, שאל הנאשם את אחותו מדוע לא הלכה לבית הספר ותקף אותה במכות אגרוף. בהמשך ביקש הנאשם מאמו את מפתחות רכבה, ומשסרבה לדרישתו אמר הנאשם שיהרוס את הרכב, שבר את דלת חדרו וניפץ שם בקבוק בושם, גידף את האם, יצא מחוץ לבית וגרם לנזק לרכב, ובהמשך איים שישרוף את הרכב. הנאשם אף נטל סכין גדולה מהמטבח, יצא עמה לכיוון הרכב והשליכה לעבר שולחן בו ישבו אותה עת בני משפחתו. הסכין פגעה בכוס שהוחזקה על ידי אחות הנאשם וגרמה לשבירתה. האם עם שני ילדיה הקטנים מיהרה לצאת מהבית, נכנסה עמם לרכב, והנאשם דלק אחריה כשבידו הסכין והוא צועק לה "לכי למשטרה".
בת"פ 43420-08-15 (במ/1) הורשע הנאשם בביצוע עבירה של הפרת הוראה חוקית. ביום 22.8.2015 נסע הנאשם ברכב בו נהג אחר סמוך לצומת תנובות, וזאת בניגוד להחלטה בית המשפט בעניינו במ"ת 30767-02-15, לפיה אמור היה לשהות אותו זמן במעצר בית.
בת"פ 8046-03-16 (במ/2) הורשע הנאשם בביצוע עבירה של הפרת הוראה חוקית. ביום 6.11.2015 בשעה 24:12 ישב הנאשם במושב הנהג ברכב בסמוך לביתו, כשאמו בבית, בניגוד להחלטת בית המשפט בעניינו במ"ת 30767-02-15, לפיה אמור היה אותו זמן לשהות בתנאי מעצר בית מלא בבית דודתו ובהרחקה מאמו.
בת"פ 61050-01-16 (במ/3) הורשע הנאשם בביצוע עבירות של הפרת הוראה חוקית, נהיגה ללא רישיון נהיגה ונהיגה ללא ביטוח. לפי עובדות כתב האישום המתוקן באותו עניין הנאשם שוחרר במסגרת מ"ת 30767-02-15 בתנאים שחייבו אותו אז לשהות במתחם עבודה. ביום 25.1.2016 הבחינו שוטרים בנאשם יושב במושב הנהג ברכב בטייבה. הנאשם החל בנסיעה ברכב והשוטרים בעקבותיו. השוטרים הפעילו אורות כחולים בניידת וכרזו לו וביקשו ממנו לעצור, אך הנאשם האיץ את מהירות נסיעתו ובסופו של דבר נטש את הרכב ונמלט עד למעצרו יומיים מאוחר יותר. הנאשם נסע ברכב ללא רישיון נהיגה וללא ביטוח.
בת"פ 7641-08-14 (במ/4) הורשע הנאשם בביצוע עבירות של קבלת רכב גנוב, נהיגה ללא רישיון נהיגה ונהיגה ללא ביטוח. לפי עובדות כתב האישום המתוקן בהליך זה שהוגש לבית המשפט לנוער, ביום 23.2.2014 בשעה 1:00 בקרוב בכפר סבא קיבל הנאשם לידיו רכב מסוג מיצובושי ביודעו שהושג בעבירה. הנאשם נהג ברכב, ללא רישיון וללא ביטוח, עד לכניסה לחניון. הנאשם יצא מהרכב ופתח במנוסה משוטרים שהיו במקום.
בת"פ 25441-01-15 הורשע הנאשם בביצוע עבירות של קבלת רכב או חלקי רכב גנובים, נהיגה ללא ביטוח, נהיגה ללא רישיון נהיגה ונהיגה פוחזת של רכב. לפי עובדות כתב האישום המתוקן באותו עניין, ביום 7.1.2015 נפגש הנאשם בטייבה עם אחר שזהותו אינה ידועה למשטרה. האחר ביקש מהנאשם להעביר רכב השייך למתלונן (להלן – "הרכב") לטייבה תמורת 700 ₪. בהמשך נסע הנאשם בשעת לילה עם האחר אל הרכב. בצומת בית ליד הבחין שוטר בנאשם כשהוא נוהג ברכב. השוטר נסע אחר הנאשם בניידת עם אורות כחלולים וכרז לו לעצור בצד. הנאשם האיץ את נסיעתו ובסמוך לצומת המשתלה הקים שוטר אחר מחסום משטרתי. הנאשם פנה לכיוון דרום והתנגש ברכב משטרתי, אך המשיך בנסיעה תוך שהשוטרים דולקים אחריו, ובהמשך עצר את הרכב וברח מהמקום בריצה עד שנעצר.
אין לחובתו של הנאשם הרשעות קודמות.